สังคมข่าวหุ้นคาเฟอีน
หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 17-อาทิตย์ที่ 19 เมษายน พ.ศ. 2558
17 เม.ย. 2558

หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 17-อาทิตย์ที่ 19 เมษายน พ.ศ. 2558
*******วานนี้ที่ดัชนีหุ้นไทยบวกขึ้นมา 22.17 จุด มาที่ 1,570 จุด หลักๆ ก็ได้แรงดันจากหุ้นในกลุ่มพลังงานทั้ง PTT ที่มีส่วนดันดัชนี 6.3878 จุด PTTEP 3.3823 จุด และ PTTGC1.2004 จุด แต่ช่วงนี้เล่นหุ้นพลังงานก็ต้องระวังเนื้อระวังตัวกันหน่อย เพราะสวิงแรงเหลือเกิน  รวยเร็วได้ ก็มีสิทธิจนเร็วได้เช่นกัน ตามทิศทางราคาน้ำมันในตลาดโลกที่ยังไม่นิ่ง
*******สมหมาย ภาษี ขุนคลัง บอกเสียงดังฟังชัดว่า คณะกรรมการนโยบายการเงิน กนง. ควรจะปรับลดอัตราดอกเบี้ยนโยบายลงอีก 0.25% หรือเหลือ 1.50% ในการประชุม กนง.ครั้งต่อไป เพราะตอนนี้ค่าเงินบาทมันแข็งจริงๆ ทำให้การส่งออกมีอุปสรรคเยอะ ส่วนทางนั้น เขาจะเชื่อหรือทำตามคำแนะนำหรือเปล่า ยากที่จะคาดเดา เพราะอย่างครั้งที่แล้วที่ลดลงมา 0.25% นั้น มติที่ออกก็เฉียดฉิว 4:3 เสียง
*******จะว่าไปแล้ว ก่อนหน้านี้ขุนคลังสมหมาย ก็เคยออกมาบอกว่า นอกจากนโยบายการเงินที่จะช่วยดันจีดีพี หรือช่วยให้เศรษฐกิจฟื้นตัวแล้ว ก็ต้องการปัจจัยด้านการลงทุนจากภาครัฐด้วย โดยเฉพาะการลงทุนโครงสร้างพื้นฐาน แต่นับจากต้นปีมาถึงตอนนี้ มีเพียงรถไฟฟ้าสายสีน้ำเงินเท่านั้น ที่เซ็นสัญญากันไปแล้ว ส่วนโครงการอื่นๆ ก็ไม่รู้เหมือนกันว่า มัวแต่พิรี้พิไรอะไรกันอยู่ ก็รีบๆ ประมูล รีบเคาะ รีบเซ็นสัญญากันเข้าไปสิ อ้อยอิ่งกันอยู่นั่นแหละ
******วันนี้หากไม่มีอะไรผิดพลาด แบงก์ทีเอ็มบี จะแจ้งผลประกอบการไตรมาส 1/58 ออกมา ส่วนโบรกฯ เองคาดว่า กำไรของทีเอ็มบี น่าจะอยู่ราวๆ 2.3-2.5 พันล้านบาท เติบโตราวๆ 45-50% เพราะไม่มีตั้งสำรองพิเศษ หรือหากมีก็จะไม่ได้เป็นจำนวนมากนัก เพราะ NPLCoverage Ratio ปัจจุบัน ก็ถือว่าสูงในอันดับต้นๆ ของกลุ่มธนาคารอยู่แล้ว หรือ 157-160% ส่วนธนาคารอีกแห่งที่จะแจ้งในวันนี้ก็คือ TISCO กำไรสุทธิน่าจะฟื้นตัวได้จากเทียบกับไตรมาส 1/57
********แบงก์กรุงไทย KTB จะขึ้นเครื่องหมาย XD วันที่ 23 เม.ย.นี้ เห็นนักวิเคราะห์หลายคนเชียร์ซื้อสุดตัวอยู่ เพราะปันผล 0.90 บาทต่อหุ้น คิดเป็นผลตอบแทนเงินปันผลออกมาเฉลี่ย 4.00% ถือว่าสูงนะ และสูงสุดในบรรดากลุ่มธนาคารพาณิชย์ขนาดใหญ่ ส่วนราคาเป้าหมายของหุ้นเฉลี่ยจะอยู่ที่ 27-28 บาทต่อหุ้น จากปัจจุบันราคาหุ้นค่อยๆ วิ่งขึ้นมาเรื่อยๆ ตั้งแต่ต้นเดือนเมษายน เส้นกราฟเกือบจะตั้งชัน และราคาจะผ่าน 24 บาทแล้ว
*******บลจ.กรุงไทย ได้จำหน่ายกองทุนเปิดกรุงไทย ตราสารหนี้ เอฟไอเอฟ เอ็นแฮนซ์ 12  วันนี้-21 เม.ย. มีอายุ 6 เดือน เน้นลงทุนตราสารหนี้ต่างประเทศ สัดส่วน 80% ของมูลค่าทรัพย์สินสุทธิของกองทุน ที่เหลือลงทุนในตั๋วแลกเงิน บมจ.บัตรกรุงไทย คาดผลตอบแทน 2.35% ต่อปี ส่วนกองทุนเปิดดับเบิลยูไอเอสอี เคแทม ซีเอสไอ 300 ไชน่า แทร็กเกอร์ ได้เปิดจำหน่ายหน่วยลงทุนไปแล้ว เป็นอีกหนึ่งกองทุนที่น่าสนใจ และติดอันดับ 1 ใน 5 ของกองทุนที่มีผลตอบแทนดีที่สุด นับตั้งแต่ต้นปี 58
*******หุ้น PLANB มาแรงมาก บวก 0.27 บาท มาที่ 5.05 บาท เปลี่ยนแปลงถึง 5.65% ขณะที่โบรกฯ มองว่า การร่วมมือทางธุรกิจกับ ฮัลโหล แบ็งค็อก (Hello Bangkok) จะช่วยสร้างรายได้ของ PLANB ให้แข็งแกร่งขึ้น รวมถึงมีสัญญาณการฟื้นตัวของเศรษฐกิจ ก็น่าจะทำให้มีเม็ดเงินโฆษณาเข้ามามากขึ้น พร้อมกับคาดรายได้ปีนี้จะเติบโต 23% หรือประมาณ 1.8 พันล้านบาท******
 